Kristian Thulesen Dahl (DF), 2012-12-12:
Det er jo bl.a. for, at jeg kan få lejlighed til at sige tak for debatten.
Jeg synes, at den debat, vi nu har haft lejlighed til at have, har vist, at der er behov for, at vi her i Folketingssalen diskuterer EU's udvikling.
Jeg er bekendt med – og det er jo ikke alle tilhørerne, der er det – at der har været ganske mange, der har bedt om ordet undervejs, men på grund af de taletidsregler, der er, har de simpelt hen været afskåret fra at deltage i denne debat under den her hasteforespørgsel.
Der er kun afsat 2 timer, og så er debatten slut, og det skal formanden selvfølgelig styre efter, sådan er det.
Det betyder bare, at der har været en masse medlemmer her i Folketinget, som har ønsket at tage del i den her debat, men ikke haft mulighed for det.
Og det illustrerer for mig, at vi burde have haft en egentlig forespørgselsdebat, hvor vi havde god tid til den grundlæggende EU-debat.
Det skal selvfølgelig ikke betyde, at jeg ikke samtidig alligevel takker for den debat, der har været, og som jeg også syntes illustrerede nogle ting, nemlig for det første, at der er noget af en strudsepolitik over det, regeringen foretager sig.
Det er der også med det forslag til vedtagelse, som nu bliver vedtaget i morgen af flertallet her i Folketinget.
Det er en politik, der går ud på, at man, som der står i forslaget, skal afveje fordele og ulemper ved forslag, der fremlægges.
Ja, det er da altid en god idé at afveje fordele og ulemper ved forslag, der fremlægges.
Og så står der videre, at regeringen opfordres til at drøfte køreplanen med partierne og fastlægge Danmarks prioriteter.
Aha, drøfte en køreplan med partierne, ja, det er nok heller ikke særlig skelsættende, men har det for alvor gjort os klogere på, hvad regeringen egentlig vil på de enkelte områder?
Nej, det har det ikke, selv om vi har forsøgt at afæske netop det under debatten.
Statsministeren sagde ved sin tiltræden for, tror jeg, godt et års tid siden, at hun ville være statsminister for alle danskere, eller hun sagde for hele Danmark.
Jeg syntes, det var godt sagt, og jeg tænkte: Det lover godt og måske specielt i forhold til vores EU-debat, som jo tit har været delt op mellem på den ene side dem, man har benævnt japartierne, og på den anden side dem, man har benævnt nejpartierne.
Jeg må desværre konstatere, at under den her sparsomme 2-timersdebat, vi har fået lov til at have i dag, lykkedes det statsministeren at bruge udtrykket det japolitiske flertal.
Altså, at hun – på trods af det, hun havde som udgangspunkt om at være statsminister for hele Danmark, da hun trådte til som statsminister – alligevel herinde allerede nu deler partierne op i japartier og nejpartier.
Man kan jo næsten forstå, at dem, hun vil drøfte køreplan og fastlægge Danmarks prioriteter med, når det handler om EU, er de såkaldte japartier.
På den måde får man EU-politikken tilbage til det, vi har kendt.
Ikke til noget udfordrende nyt i forhold til at have en spændende diskussion af, hvad vi vil bredt set her i Danmark med EU-politikken – man prøver stadig væk at dele det op i den ene side og den anden side og at undgå debatten og sandsynligvis også i sidste ende en folkeafstemning.
I Dansk Folkeparti synes vi omvendt, at alle bør inddrages i diskussionen om EU-politikken, at EU-politikken er så vigtig, at det bør være en folkelig debat, der rækker videre ud, også ud over det her hus, og at det resultat, der kommer, også om en bankunion og et banktilsyn, er et resultat, der bør forelægges danskerne i form af en folkeafstemning.
For det er jo det, der i virkeligheden ultimativt sikrer, at det er danskerne, der træffer beslutningen om Danmarks placering i det fremtidige EU-samarbejde.